Dié foto dalk wêreld se eerste “selfie”Die woord “selfie” is onlangs as die Woord van die Jaar aangewys en ŉ foto van ŉ vrou uit die 1900s wat haarself in ŉ spieël afgeneem het, is dalk een van die vroegste “selfies” wat bestaan. Die woord “selfie” verwys na ŉ foto wat met ŉ selfoonkamera van jouself geneem word. Meeste “selfies” word geneem wanneer die persoon voor ŉ spieël staan. Die vrou het ŉ Kodak Box Brownie-kamera gebruik om die foto te neem. Dié kameras is in Februarie 1900 beskikbaar gemaak en is die wêreld se eerste massaproduksiekamera. Dit het slegs $1 elk gekos en is gemaak van karton. Die kamera het, met die druk van ŉ knoppie, ŉ klein 5 cm-grootte foto geneem. Die kamera-ogie was bo-op die kamera, so die gebruiker moes die kamera heuphoogte hou om te sien of die foto reg geneem gaan word. Alhoewel die Box Brownie nie meer vervaardig word nie, is daar nog talle van dié kameras wat bestaan en as dit goed genoeg versorg is, neem dit steeds wonderlike foto’s.